E. Kukan, minister zahraničných vecí SR: (2006-02-02):
Dohovor prijalo Valné zhromaždenie OSN 15. apríla 2005. V poradí je už 13. univerzálnym dohovorom v boji proti terorizmu. Slovenská republika dosiaľ ratifikovala všetkých 12 predchádzajúcich dohovorov. Medzinárodný dohovor o potláčaní činov jadrového terorizmu je najnovším protiteroristickým medzinárodným zmluvným dokumentom. Dohovor bol vypracovaný ad hoc Výborom Valného zhromaždenia OSN pre terorizmus. Schválený bol rezolúciou Valného zhromaždenia č. 59/290 zo dňa 15. apríla 2005. Otvorený je na podpis od 14. septembra 2005 do 31. decembra 2006. Slovenská republika jednoznačne vystupuje v boji proti terorizmu vo všetkých jeho formách a prejavoch a hlási sa ku všetkým aktivitám medzinárodného spoločenstva v tejto oblasti. Predložený dohovor je uceleným nástrojom boja proti činom jadrového terorizmu. Vypracovaný bol s úmyslom posilniť medzinárodnú spoluprácu medzi štátmi pri vypracúvaní a prijímaní účinných opatrení na predchádzanie týchto teroristických činov a na stíhanie a potrestanie ich páchateľov. Dohovor obsahuje v čl. 2 definíciu trestného činu jadrového terorizmu, ako aj definíciu jeho skutkovej podstaty. Zmluvné strany sa v dohovore zaväzujú v prvom rade ku kriminalizácii v konaní podľa čl. 2. Ďalej sa zaväzujú na založenie právomoci vo vzťahu k tomuto trestnému činu, ak bol spáchaný na ich území, na palube plavidla plávajúceho pod ich vlajkou alebo na palube lietadla registrovaného podľa ich právnych predpisov, resp. ak bol spáchaný ich štátnym príslušníkom. Dohovor ďalej zaväzuje k medzinárodnej spolupráci v trestných veciach. Sú to čl. 11, 13 až 19 dohovoru v súvislosti s vyšetrovaním, trestným konaním, vydávaním, ako aj predchádzaním páchaniu trestných činov podľa dohovoru. Súčasne upravuje spôsob, akým sú zmluvné strany povinné nakladať s jadrovým a rádioaktívnym materiálom a zariadeniami a v prípade ich zaistenia v súvislosti s takýmito trestnými činmi. Medzinárodný dohovor o potláčaní činov jadrového terorizmu je v súlade so zahraničnopolitickými záujmami Slovenskej republiky, ako aj v súlade s medzinárodnoprávnymi záväzkami Slovenska. Je v súlade s cieľmi a zásadami Charty OSN týkajúcimi sa zachovania medzinárodného mieru a bezpečnosti, podpory dobrých susedských a priateľských vzťahov a spolupráce medzi štátmi s tendenciou potláčať terorizmus v medzinárodných vzťahoch vo všetkých jeho formách a prejavoch. Dohovor je v súlade so záujmami Európskej únie, USA i Ruskej federácie, ktorá je pôvodným autorom myšlienky prijatia dohovoru proti jadrovému terorizmu. Dohovor je tiež v súlade s Európskym akčným plánom boja proti terorizmu. Dohovor nadobudne platnosť 30. deň po uložení 22. ratifikačnej listiny, listiny o prijatí, schválení alebo prístupe u depozitára dohovoru generálneho tajomníka Organizácie Spojených národov. Pre štát, ktorý dohovor ratifikuje alebo k nemu pristúpi, po tomto dni nadobudne platnosť 30. deň po uložením príslušnej listiny. Vláda Slovenskej republiky schválila dohovor uznesením č. 609 na svojom zasadnutí dňa 17. augusta 2005. Prezident Slovenskej republiky podpísal dohovor v New Yorku 15. septembra 2005. Keďže tento dohovor je v podmienkach Slovenskej republiky medzinárodnou zmluvou, na vykonanie ktorej je potrebný zákon a ktorá súčasne priamo zakladá práva a povinnosti fyzických a právnických osôb, podlieha v súlade s čl. 86 písm. d) Ústavy Slovenskej republiky vysloveniu súhlasu Národnou radou Slovenskej republiky a ratifikácii prezidentom SR. Panie poslankyne, páni poslanci, dovoľujem si vás požiadať, aby Národná rada vyslovila s Medzinárodným dohovorom o potláčaní činov jadrového terorizmu súhlas. Pán predsedajúci, ďakujem, skončil som.